بلوچستان: په قلعه سېف الله کې د مسافرو بس او تېلو د ګاډي په ټکر کې د مړو شمېره ۱۵ ته ورسېده
د بلوچستان صوبې په قلعه سېف الله ضلع کې د مسافرو د بس او تېلو د ګاډي په ټکر کې د مړه شوؤ کسانو شمېره ۱۵ ته ورسېده. 
کراچۍ/کوټه — د ځايي چارواکو په وېنا د پنجاب صوبې د ډېره غازي خان سيمې نه د مسافرو بس کوټه په لار ؤ چې د قلعه سېف الله په مسلم باغ علاقه کې د ايراني تېلو څخه ډک ډاټسن سره په ټکر شوی دی. په پېښه کې د مړو تازه شمېره د کوټې د سېول روغتون د پوليس سرجن ډاکټر عايشه فېض د وي او ای ډيوه سره په خبرو کې ويلې ده. هغې ويلي چې روغتون ته د ۱۵ کسانو سوځېدلي جسدونه راوړل شوي او د دوی د وجود څخه يې نمونې ترلاسه کړي او د ډي اېن ای د لارې به یې پېژندګلو کوي. هغې زياته کړه ډي اېن ای ټېست د يوې میاشتې څخه تر شپږو میاشتو وخت اخلي خو دا مالومه شوې چې په مړه شوؤ کې ۱۴ سړي يا نارينه او يوه ښايي چې ښځه ده. د مسلم باغ پوليس افسر جبار خان د پېښې پخلی کړی او وي او ای ډيوه سره په خبرو کې يې د ګاډو په ټکر کې د ۱۲ مسافرو د مړينې ويلي دي. نوموړی ویلي دا پېښه نن د جمعې په سهار وختي شوې ده، او د مسافرو په ګاډي د تېلو د ګاډي سره د ټکر له امله اور لګېدلی دی او دواړه ګاډي سوځېدلي دي. په پېښه کې د مړو شوؤ کسانو په اړوند ويل شوي تعلق يې د ډېره غازي خان، لورالايي او کوټې سره دی. په پېښه کې د مړه شوؤ جسدونه د کوټې روغتون ته روان کړی شوي دي. د چارواکو په وېنا په پېښه کې د زياترو کسانو وجودونه ډېر سوځېدلي او مړه شوي دي. د بلوچستان صوبې په بېلابيلو برخو کې وخت په وخت ټريفکې پېښې کیږي چې زياتره ګاډي پکې د کوټې نه کراچۍ ته په غټه لار د نورو ګاډو سره په ټکر شي. پوليس وايي دغه ډول زياتره پېښې د ګاډو د چلوؤنکو د بې غورۍ او تېز رفتارۍ له امله رامنځته کيږي.